《金精山》
宋代·孙协

多病厌凡垢，思欲求道真。金精古福地，中有超世人。

驾言从之游，洗我千劫尘。洞门无扃锁，松竹四时春。

泉声散风韵，珩佩若有闻。九微何耀煜，百和方氤氲。

稽首愿乞灵，缥缈如相亲。至妙非言说，萧然清吾神。

大道本自然，一悟不在勤。逍遥此岩下，当自观其身。

作者简介：（1050—1120）宁都人，字志康。孙立节子。少师事苏轼。哲宗元祐三年进士。知岳州，以劲直闻，未几卒。